Легендарната яхта, с която Папазови обиколиха света, 
се удави край Созопол
“Тивия” потъна на брега на Черно море. Лодката на БНТ стои закотвена от години, отнесе я буря.

“Стандарт” Понеделник, 13 Октомври 2003  

Морска буря потопи легендарната яхта на Дончо Папазов, с която пътешественикът обиколи света. Плавателният съд, който е собственост на БНТ, вече се намира на дъното на Созополския залив на 8 м дълбочина. 

Яхтата "Тивия" бе закотвена от няколко години на кея в Созопол. 

При последната морска буря плавателният съд се килнал и потънал за броени минути, разказаха очевидци. Причините за инцидента все още не са уточнени, съобщи шефът на Гражданска защита в Бургас инж. Йордан Лозев. 
Водолази вече са извършили оглед на потопената яхта. Те са докладвали, че корпусът на "Тивия" е здрав и обрасъл целият с миди. "Предполагаме, че капаците на яхтата са били отворени и тя се е напълнила с вода от силния проливен дъжд и от морските вълни, което е довело до потъването й", заяви Йордан Лозев. 

Той допълни, че в близките няколко дни яхтата ще бъде измъкната от морето, най-вероятно с кран, и оставена на сух док.

Световна известност на Юлия и Дончо Папазови и дъщеря им Яна донасят околосветските пътешествия по море, съчетани с научни експерименти. 

Те прекосяват със спасителна лодка Черно море, Атлантическия и Тихия океан. 

За 777 дни обикалят с яхта света. Семейството изследва възможностите на конвенционалната спасителна лодка да осигури живота на корабокрушенци продължително време. Юлия и Дончо участват в няколко проекта "Планктон", като се хранят само с планктон. 

Джу почина на 56 г. през 2001 г. Тя участва в Комитета за защита на Русе, в Клуба за гласност и преустройство, беше началник на кабинета на президента Желю Желев. След като той загуби предварителните избори през 1996-а, Гурковска подаде оставка и стана програмен директор в Центъра за либерални стратегии.

Дончо Папазов след 1989 г. бе депутат, а по-късно експерт в НСРТ. Той бе предложен за член на новия регулаторен орган Съвет за електронни медии. Кандидатурата му обаче не бе одобрена от мнозинството в парламента. 

Екип на "Стандарт" 

Тъжно е, тя устоя на бури, тук я потопи дъжд

Мога само да се разрева, казва Яна, дъщерята на Джу и Дончо Папазови

В-к “Стандарт” 15.10.2003

Яна, какво става с "Тивия"?

Потънала е абсолютно права на 5 м дълбочина. Доколкото разбрах, се е напълнила с вода, имало много дъждове. Трябва да се направят снимки, много е тъжна работата. Нашите не я потопиха по целия свят, в Созопол не можаха да измислят как да се грижат за нея. В петък ни се обадиха приятели, за да ни кажат какво се е случило. Татко много се разстрои, той не е в София и днес ще се върне. 

От БНТ ли трябваше да се грижат за яхтата?

Тя винаги е била собственост на телевизията. Никога не е била наша. БНТ я купи от Гданск и родителите ми само я ползваха. В средата на септември я видях за последен път. 

Ще пътувате ли до Созопол?

Ще отидем, но надеждата ми е военните да я изтеглят. Сигурно ще трябва

кран, може би воден, защото "Тивия" е на 20 м от брега. Нищо не мога да направя, освен да се разрева. 

Колко време пътувахте с "Тивия" като малка?

2 г. и 47 дни. Бяхме на околосветско пътуване с мама и татко. 

После през 1989 г. той обиколи нос Хорн, без да спре. Тръгна от Аржентина и се върна там. Това беше последното пътуване на "Тивия". 

Какво ще стане с яхтата оттук нататък?

Знам, че телевизията няма пари. Но ако не могат да я поддържат, да я продадат, може би ще я купи някой, който може да се грижи за нея. Тази яхта има много история. 
Няма смисъл да стои така. "Тивия" беше много зле и преди да потъне - разсъхнала се е, ограбена е, изкорубени са разни неща, нуждае се от ремонт. Много тъжна гледка е. Само военните изпомпваха водата от време на време на добра воля. Татко толкова пъти е спасявал яхтата от потъване по време на бури къде ли не, а тук от един дъжд не успяха да я опазят. 
Юлиана Ончева

В-к “Стандарт” 15.10.2003

Дончо Папазов е роден през 1939 г. Бивш депутат от СДС в 36-ото НС. 

Член на Демократическата партия. Двайсет години е бил зам.-шеф и главен редактор на филмовото творчество в БНТ, а две години - експерт на НСРТ. Активен участник във всички кампании за парламентарни избори от 1989 г. досега. Заедно със съпругата си Юлия Папазова обикаляха света с яхтата "Тивия", която миналата седмица потъна край брега на Созопол.

Как стана така, че "Тивия" се удави до брега на Созопол - яхтата е легендарна в България?

"Тивия" и аз за първи път в света минахме т.нар. невъзможен път - винаги на

юг от нос Хорн, нос Добра надежда, Африка, Нова Зеландия, колкото може по-навътре към Южния полюс. Но освен всичко тя е модел от 1939 г. Когато тръгвах по невъзможния път, всички твърдяха, че това е лудост. Защото с дървена яхта няма нужда да удариш айсберг, стига ти едно парче, колкото маса например, за да ти счупи дъските. Престъпление е, че БНТ я заряза. 

Директорите на телевизията просто не се вълнуват от този проблем. 

Винаги моряците от созополското пристанище са се грижили, колкото могат, за "Тивия". Дори командирът на поделението ми каза, че преди месец всеки ден въртял на генералния директор на БНТ, той го прехвърлял на заместниците си и накрая започнали да се крият от него. А той искал да ги предупреди, че му е наредено да премести яхтата от акваторията. 
По-рано Хачо Бояджиев я беше дал на техникума по океански риболов. Но аз от две години и нещо не съм в телевизията. Иначе всяка година взимахме деца на работещи на "Сан Стефано" и ги обучавахме с "Тивия" на ветроходство. След това съвсем я изоставиха - и потъна. Много ми е мъчно за "Тивия" разбира се. 
След два-три дни заминавам за Созопол, правим филм за Джу и ще заснемем и потъналата яхта. 

- С това ли се занимавате сега?

Да, искаме да покажем Джу и като мореплавател, и като участник в

политиката, и като човек. Филмът е на БНТ, аз съм консултант. Режисьор е

Здравко Трайков, носител на три награди "Златен ритон" за документално кино. 

